text: Rambuktyve kørte bil ind i cykelforretning
  05 august 2018 kl. 04.54
  Natten til søndag forsøgte fire mænd et rambuktyveri mod en cykelforretning på Gl. Vardevej i Esbjerg.
  Klokken 02.33 blev det anmeldt, at fire personer havde kørt en bil ind i facaden på en cykelforretning på Gl. Vardevej. 
  Det var vidner, der havde hørt og set en varebil bakke ind i cykelforretningens vinduesparti.
  - Da vidnerne råbte tyvene an, tog de fire mænd flugten. Det lykkedes dem at få bilen fri af forretningen. Tre af tyvene stak af til fods - men de er sikkert blevet samlet op senere, siger vagtchef Mads Leervad Dammark, Syd- og Sønderjyllands Politi, søndag morgen til TV SYD.
  De fire tyve var iført mørkt tøj og maskerede. 
  Politiet hører meget gerne fra folk, der har set noget mistænkeligt i kvarteret omkring cykelforretningen eller har set en ældre kassevogn - måske Fiat Ducato eller Ford Transit - stå efterladt med skadet bagparti.
  